የፕሬዝዳንት ሞሐመድ ሞርሲ መወገድ ለግብጽ በዋናነት በመቀጠል ለምስራቅ አፍሪካ እና መካከለኛው ምስራቅ በጎነት በውስጡ ይዟል፡፡ ማን እንደሚመራቸው የሚውስኑት ግብጻውያ ራሳቸው ናቸው፡፡ ሆኖም ግን በበርም ይን በጓዳ ይግባ ሀገሪቱን የሚመራ/በአገዛዝ ወንበር ላይ ያለ አካል በአንድም በሌላም መልኩ የሚከተለው የውጭ ግንኙነት እና ዓለምአቀፍ ፖለቲካ አመለካከት የሚመለከታቸው ሀገራት ስላሉ ነገሩን ከዚሁ አንጻር አስተያየት መስጠት ተገቢ ይመስለናል፡፡ ስለሆነም ለ80 ዓመታት አንድ እባብ እናት እናቱን እየተባለ ያልጠፋው የሙስሊም ወንድማማቾች በግብጽ ወደስልጣን ብቅ ማለት በአንድም በሌላም መልኩ የግብጽ የውጭ ግንኙነት ፖሊሲ ላይ ለአንድ ዓመትም ቢሆን አሻራውን ጥሎ አልፏል፡፡ ከዚህ አንጻር የአባይ/የናይል ውሃ ጉዳይ አንዱ ነው፡፡ የሞርሲ መንግስት በመጀመሪያው ክፍል አንደተዳሰሰው ያለአግባብ እና ትምክህተኝነት እና የማይበጅ ማንአለብኝነትን ገሀድ ባወጣ መልኩ የተሰሙት ተደጋጋሚ ዲስኩሮች በአንድም በሌላም መልኩ የግብጽን ከናይል ተፋሰስ ሀገራት ጋር የሚኖር ግንኙነት እጅጉን ሸካራ ያደርግ ነበር፡፡ በተለይ ፕሬዝዳንቱ እና መንግስታቸው የአገዛዙን መንበር እንደያዙ ቀጥሎ ቢሆን ኖሮ ትንሽ ጉዳቱ ከፍ ይል ነበር፡፡ ይህም በዋናነት ሁለት መሰረታዊ ነገሮች ላይ የቆመ ነበር፡፡ አንደኛው የህግ አውጭወን አካል ከተቆጣጠሩት ፓርቲዎች አንጻር የሚመነጭ ሲሆን ሁለተኛው እና ተያያዡ ጉዳይ እነዚህ ፓርቲዎች ያላቸው ንጽሮተ-ዓለም ነው፡፡ ይህን የምናነሳባት ዋናው ጉዳይ ህግ-አውጭው አካል የስራ አስፋጻሚውን ተጽእኖ ባንድም በሌላ መልኩም ስለሚያሳድር ነው፡፡ ከዚህ አንጻር ስናይ የግብጽ የላይኛው ምክር ቤት በዋናነት ካሉት 180 መቀመጫዎች ውስጥ ብዙውን ኢስላማዊ አክራሪነትን በሚያራግቡት የሙስሊም ወንድማማቾቹ የሰላም እና ፍትሕ ፓርቲ (106) እንዲሁም የሰላፊያው ቡድን ፓርቲ አል-ኑር (46) የተያዘ ነበር፡፡ የአክራሪነት አጀንዳ በገሀድ የሚያጸባርቁት እነዚህ አካላት ያላቸው ንጽሮተ-ዓለምም የተንሸዋረረ እና በዚሁ መስመራቸው የተቃኘ ነው፡፡ ለምሳሌ ያክል ከቤተ-መንግስት በቀጥታ በስህተትም ሆነ ታስቦበት በተላለፈው ውይይት ላይ እነዚህን ነገሮች እናስተውላለን፡፡ ከናይል ወንዝ አንጻር እንግዲህ ሰላማዊ መንገድን አንከተላለን ስላሉ የቀድሞው ጠቅላይ ሚኒስትር ሂሻም ቀንዲል በዚህ ምክር ቤት ተገኝተው ማብራሪያ ሲሰጡ መወረፋቸውን ማስታውስ ግድ ይሏል፡፡
